《戊申岁间中清赏十景 其一 秋江明月艇》
元代·叶颙

秋江明月艇，月皎光婵娟。老我坐其中，苍颜发皤然。

半醉弄明月，赤脚扣两舷。秋风百尺丝，独钓千丈渊。

不系吞舟鱼，宁掣横海鳣。钓断人间心，不为世网牵。

鼓棹笑归去，月落江底悬。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。